
Ez nem neked való! - Gyermekvédelem a képernyőn

A tömegkommunikációs eszközök piramisának csúcsán még vitathatatlanul a televízió áll. Ahogy a felnőttek, úgy a gyerekek is „rajongóivá” válhatnak, így a jövő generációjának életvitelére, gondolkodásmódjára nagy befolyást gyakorolhat. A sajtószabadság doktrínájából fakadóan a médiaszolgáltatók alakítják az irányvonalat, de ezt a Médiahatóság által szabta keretek között tehetik meg.
Tanulmányomban először a televízióval kapcsolatban kerestem érveket és ellenérveket, aszerint hogy miként hat a fiatalkorúakra. Ezt követően górcső alá vettem a jogszabályozási hátteret mind nemzetközi, mind uniós, mind hazai szinten. A magyar rendszer tekintetében vizsgálódásom kiterjedt a Médiahatóság által kibocsájtott ajánlás alapján a korhatár-besorolás rendszerére is, így a kategóriák és azok közötti különbségek részletesen ismertetésre kerültek, valamint az ennek megvalósításához szükséges technológiai oldalra is kitértem.
Mivel a televízióban nemcsak műsorszámokat sugároznak, így az erre vonatkozó szabályozások mellett a reklámjogi szabályozást is megvizsgáltam a gyermekvédelem tükrében.
A gyermekvédelem képernyőn való megjelenését veszélyezteti a Médiahatóság által felállított keretek túllépése, így a jogkövetkezmények típusait, azok érvényre juttatását, és új alapokra fektetett kiszabási rendszerét is ismertetem az anyagi jogi szankciókon keresztül. Végül pedig néhány a Médiatanács gyakorlatából kiragadott jogeset bemutatásával célom volt ennek illusztrálása is.
Mindkét jogterülettel szemben szabályozási kritikákat, illetve hiányosságokat fogalmaztam meg, melyek javításra, vagy foltozásra szorulnak. Emellett a médiajog és reklámjog szabályozási szintje sincs egyensúlyban, így hatékony gyermekvédelem a képernyőn egyelőre nem valósul meg.
Kutatásom során arra a konklúzióra jutottam, hogy a megoldás három szereplői kör, a közigazgatás, a média, és a szülők összefogását igényli.



